b'\n_START_ARTICLE_\nBarkin\n_START_PARAGRAPH_\nBarkin (italijansko barchin, barchino) je bil najmanj\xc5\xa1i predstavnik tracionalnih tovornih plovil (precej pa je bilo tudi ribi\xc5\xa1kih izpeljank), ne le Istrske obale, ampak celotnega severnega Jadrana, pa tudi drugje.\n_START_SECTION_\nEtimologija in zgodovina\n_START_PARAGRAPH_\nNajpogostej\xc5\xa1i so bili na severnem in prete\xc5\xbenem delu zahodne obale Istre, kjer so imeli podobno ime in obliko, ob dejstvu, da so s tem imenom v\xc4\x8dasih poimenovali tudi nekatere druge, predvsem manj\xc5\xa1e in nezna\xc4\x8dilne tipe plovil. Barkine  v Tr\xc5\xbea\xc5\xa1kem zalivu ter severnem in delno severozahodnem delu Istre so imenovali tudi taneco, isto ime pa uporabljali tudi za manj\xc5\xa1e ribi\xc5\xa1ke bracere._NEWLINE_V literaturu se za obmo\xc4\x8dje Milj pojavlja tudi nenavaden izraz za manj\xc5\xa1i barkin, \xc2\xbbbarka iz Milj\xc2\xab\xc2\xa0(italijansko barca da Muja, barca di Muggia), kot je leta 1883 zabele\xc5\xbeil raziskovalec G.L. Faber na svoji skici.\n_START_SECTION_\nZna\xc4\x8dilnosti\n_START_PARAGRAPH_\nBarkin je bilo plovilo s precej mo\xc4\x8dnim, izrazito privzdignjenim in nazaj zavitim, enakomerno uslo\xc4\x8denim premcem. Ta oblika se je kljub nekaterim pomanjkljivostim obdr\xc5\xbeala skozi stoletja. Prem\xc4\x8dna a\xc5\xa1ta se je dvigala dokaj visoko, kak\xc5\xa1en meter ali meter in pol nad palubo, in se ni zaklju\xc4\x8devala s poleno, pa\xc4\x8d pa v najbolj\xc5\xa1em primeru z okrasnim izrezom. Premec je bil nekoliko vi\xc5\xa1ji od krme, na njem pa barkini niso imeli okrasnih o\xc4\x8di, kakor bracere. Barkini so se med seboj razlikovali predvsem v nekaterih detajlih (npr. obliki prem\xc4\x8dne a\xc5\xa1te), po kateri se je pogosto dalo ugotoviti izdelovalca, vendar se niso razvili v dovolj dolo\xc4\x8dene razli\xc4\x8dice in podtipe. _NEWLINE__NEWLINE_\xc4\x8ceprav so bili barkini la\xc5\xbeja tovorna plovila, pa velikih valov na razburkanem morju niso dobro prena\xc5\xa1ali. Zaradi nekaterih podrobnosti so barkine zapisovalci pogosto zamenjevali za manj\xc5\xa1o bracero v 18. in 19. stoletju so namre\xc4\x8d vodile barkine nekatere pomorske mestne uprave kot majhne bracere (italijansko brazzera piccola) in jih v evidence vpisovale kot poseben tip plovila._NEWLINE_Barkini so bili ravno prav\xc5\xa1nje velikosti za prevoz majhnih koli\xc4\x8din blaga (glede na velikost, od 8 do 20 ton) po bli\xc5\xbenjih obmorskih mestih. Z barkini niso vozili te\xc5\xbekega  in grobega tovora (kamni, apno), pa\xc4\x8d pa predvsem trgovsko blago in kmetijske pridelke. V \xc4\x8dasu solinarske sezone, so bili nekateri barkini specializirani za prevoz soli, nekaj pa jih je bilo tudi ribi\xc5\xa1kih. Barkin je bil namenjen predvsem jadranju s trikotnim (latinskim) jadrom, in je bil marsikdaj tudi brez po\xc5\xa1evnika in floka. V kolikor so barkini imeli po\xc5\xa1evnik, je bil ta premi\xc4\x8den, (imenovan spunter), da se ga je dalo potegniti preko palube. \xc5\xa0ele proti drugi polovici 19. stoletja, so tudi na nekaterih barkinih pri\xc4\x8deli uporabljati trapezno jadro._NEWLINE_Zaradi priro\xc4\x8dnosti, gib\xc4\x8dnosti, izjemno velike tovorne odprtine ter majhnega ugreza so lahko z barkini pluli globoko med solinskimi kanali ali ob plimi v re\xc4\x8dne struge.'